CELEX: C2007/199/30
Language: mt
Date: 2007-08-25 00:00:00
Title: Kawża C-269/07: Rikors imressaq fis- 6 ta' Ġunju 2007 — Il-Kummissjoni tal-Komunitajiet Ewropej vs Ir-Repubblika Federali tal-Ġermanja

25.8.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 199/19
            
         Rikors imressaq fis-6 ta' Ġunju 2007 — Il-Kummissjoni tal-Komunitajiet Ewropej vs Ir-Repubblika Federali tal-Ġermanja
   (Kawża C-269/07)
   (2007/C 199/30)
   Lingwa tal-kawża: Il-Ġermaniż
   Partijiet
   
      Rikorrent: Il-Kummissjoni tal-Komunitajiet Ewropej (rappreżentanti: R. Lyal u W. Mölls, aġenti)
   
      Konvenuta: Ir-Repubblika Federali tal-Ġermanja
   Talbiet tal-parti rikorrenti
   
               —
            
            
               tikkonstata li, billi introduċiet u żammet fis-seħħ id-dispożizzjonijiet f'dak li jirrigwarda l-previdenza ta' rtirar komplementari ta' l-Artikoli 77 sa 79 tal-liġi Ġermaniża dwar it-taxxa fuq id-dħul (Einkommensteuergesetz), ir-Repubblika Federali tal-Ġermanja naqset mill-obbligi li hija għandha skond l-Artikolu 39 KE, l-Artikolu 7 tar-Regolament tal-Kunsill (KEE) Nru 1612/68 tal-15 ta' Ottubru 1968, dwar il-libertà tal-moviment għall-ħaddiema fi ħdan il-Komunità (1), l-Artikolu 18 KE u l-Artikolu 12 KE.
               safejn l-imsemmija dispożizzjonijiet
               
                           a)
                        
                        
                           jiċħdu l-benefiċċju lill-ħaddiema tal-fruntjieri (u l-konġunti tagħhom) jekk ma jkunux kompletament suġġetti għat-taxxa;
                        
                     
                           b)
                        
                        
                           ma jippermettux li l-kapital ikkostitwit fil-kuntest ta' din is-sistema jintuża għall-akkwist ta' residenza okkupata mis-sid jekk l-imsemmija residenza ma tinsabx fil-Ġermanja;
                        
                     
                           c)
                        
                        
                           jipprevedu li l-għajnuna mogħtija għandha tingħata lura fil-każ li dak li jkun ma jibqax kompletament suġġett għat-taxxa;
                        
                     
         
               —
            
            
               tikkundanna lir-Repubblika Federali tal-Ġermanja tbati l-ispejjeż.
            
         Motivi u argumenti prinċipali
   Fl-2001, ir-Repubblika Federali tal-Ġermanja introduċiet benefiċċju magħruf bħala previdenza ta' rtirar, intiż sabiex jgħin it-twaqqif ta' pensjoni ta' rtirar komplementari sabiex tikkumpensa għat-tnaqqis fil-livell tal-pensjonijiet ta' rtirar tas-sistema legali. Dan il-benefiċċju madankollu jingħata biss jekk il-persuna kkonċernata tkun kompletament suġġetta għat-taxxa fir-Repubblika Federali tal-Ġermanja, u dan effettivament jeskludi l-ħaddiema tal-fruntieri, li għalihom konvenzjoni ta' prevenzjoni mit-taxxa doppja tagħti s-setgħa fiskali lill-istat tagħhom ta' residenza u li, b'hekk, ma jħallsux taxxa fil-Ġermanja, milli jieħdu dan il-benefiċċju. Barra minn hekk, il-possibbiltà li parti mill-kapital ikkostitwit tintuża għall-akkwist tar-residenza personali teżisti biss fil-każ ta' beni li jinsabu fil-Ġermanja u mhux għal beni li jinsabu f'pajjiż barrani, ħdejn il-fruntiera. Fl-aħħar nett, il-benefiċċju jrid jitħallas lura jekk il-persuna kkonċernata ma tibqax kompletament taxxabbli.
   Skond il-Kummissjoni, dawn id-dispożizzjonijiet imorru kontra r-regoli tad-dritt Komunitarju dwar il-projbizzjoni tad-diskriminazzjonijiet ibbażati fuq in-nazzjonalità, il-moviment liberu tal-ħaddiema u t-trattament ugwali tal-ħaddiema ta' Stati Membri oħra fejn din tirrigwarda l-vantaġġi soċjali u fiskali. Il-projbizzjoni ta' diskriminazzjoni tal-ħaddiema ta' Stati Membri oħra tkopri, fil-fatt, mhux biss id-diskriminazzjonijiet viżibbli minħabba n-nazzjonalità, iżda wkoll il-forom kollha ta' diskriminazzjoni moħbija li, b'applikazzjoni ta' kriterji oħra ta' distinzjoni, effettivament iwasslu għall-istess riżultat. Barra minn hekk mill-ġurisprudenza tal-Qorti tal-Ġustizzja jirriżulta li l-ħaddiema tal-fruntjieri jistgħu bl-istess mod jitolbu vantaġġi soċjali bis-saħħa ta' l-Artikolu 7(2) tar-Regolament Nru 1612/68.
   Peress li l-benefiċċju ta' previdenza ta' rtirar jidħol fit-tifsira ta' “vantaġġ soċjali”, dan għandu jingħata wkoll fil-każ li l-ħaddiem tal-fruntjieri u/jew il-konġunt tiegħu ma jkunx (ma jkunux) suġġett(i) għat-taxxa fil-Ġermanja. Il-vantaġġ huwa fil-fatt marbut mal-kwalità oġġettiva ta' ħaddiem tal-persuni kkonċernati. Il-pensjoni ta' rtirar tas-sistema legali, li l-livell tagħha tnaqas u li l-benefiċċju jfittex, għal din ir-raġuni, li jikkomplementa, jikkonċerna l-ewwel nett persuni li jinsabu f'relazzjoni ta' impjieg, għalkemm ġruppi oħra huma wkoll marġinalment ikkonċernati. Barra minn hekk, jaqgħu taħt il-kunċett ta' vantaġġ soċjali ukoll il-vantaġġi li jingħataw biss minħabba r-residenza tal-benefiċjarji fit-territorju nazzjonali. Minn dan jirriżulta li l-ħaddiema tal-fruntjieri jinsabu bħala regola ġenerali fl-istess sitwazzjoni tal-ħaddiema residenti fit-territorju nazzjonali: dawn iż-żewġ kategoriji huma t-tnejn li huma affettwati mit-tnaqqis fil-livell tal-pensjonijiet ta' rtirar tas-sistema Ġermaniża, li magħha huma rreġistrati u li lilha jħallsu l-kontribuzzjonijiet. Iż-żewġ kategoriji għandhom interess li jikkostitwixxu, bħala kumpens, pensjoni ta' rtirar komplementari matul il-perijodu ta' attività ta' ħajjithom. Ir-regola Ġermaniża, li bis-saħħa tagħha ħaddiema tal-fruntjieri, li fir rigward tad-dħul tagħhom, konvenzjoni ta' prevenzjoni mit-taxxa doppja tagħti s-setgħa fiskali lill-istat tagħhom ta' residenza, huma esklużi mill-vantaġġ, toħloq b'hekk diskriminazzjoni moħbija u konsegwentement tmur kontra l-Artikolu 39(2) KE, kif ukoll l-Artikolu 7(2) tar-Regolament Nru 1612/68. Il-kwalifika tal-benefiċċju ta' previdenza ta' rtirar bħala vantaġġ “fiskali” jew “soċjali” fl-aħħar nett huwa irrilevanti, peress li l-ħaddiema tal-fruntjieri jistgħu wkoll jitolbu trattament ugwali għaliex dawn huma vantaġġi “fiskali”.
   L-analiżi li tgħid li dan huwa vantaġġ fiskali hija wkoll valida f'dak li jirrigwarda l-projbizzjoni ta' l-użu tal-kapital ikkostitwit fil-kuntest ta' din is-sistema għall-akkwist ta' residenza okkupata mis-sid jekk l-imsemmija residenza ma tkunx tinsab fil-Ġermanja. Anki jekk din tiġi kkunsidrata bħala vantaġġ soċjali, din madankollu tikkostitwixxi dannu għall-moviment liberu tal-ħaddiema. Din il-kundizzjoni fil-fatt tillimita l-possibbiltà li jintuża vantaġġ soċjali: hija tipprojbixxi lill-ħaddiema tal-fruntjieri milli jużaw il-kapital mġemmgħa għall-akkwist ta' residenza jekk din tkun tinsab, qrib il-fruntiera, barra mill-pajjiż, bħal ma huwa normalment mistenni minn dawn il-ħaddiema. Meta mqabbel mal-ħaddiema residenti fit-territorju nazzjonali, il-flessibbiltà li biha l-ħaddiem tal-fruntjieri tipiku jkun jista' juża l-benefiċċju meta l-kuntratt ta' previdenza ta' rtirar jidħol fil-fażi ta' ħlas tkun ridotta. Il-valur tal-benefiċċju bħala vantaġġ soċjali b'hekk ikun ridott. Dan l-iżvantaġġ subit mill-ħaddiema tal-fruntjieri jikkostitwixxi għaldaqstant diskriminazzjoni moħbija minħabba n-nazzjonalità, li tmur kontra l-Artikolu 39(2) KE u l-Artikolu 7(2) tar-Regolament 1612/68.
   L-obbligu ta' ħlas lura fil-każ li l-persuna kkonċernata ma tibqax kompletament suġġetta għat-taxxa, previst mis-sistema Ġermaniża, jaffettwa l-ewwel nett lill-barranin. In-numru ta' barranin li, fl-aħħar tal-ħajja professjonali tagħhom, imorru lura fil-pajjiż ta' oriġini tagħhom huwa fil-fatt ikbar min-numru ta' Ġermaniżi li jistabbilixxu ruħhom, bħala rtirati, barra mill-pajjiż. Barra minn hekk, l-obbligu ta' ħlas lura jiddisswadi lill-persuni kkonċernati milli jċaqilqu r-residenza tagħhom għal Stat Membru ieħor. Barra minn dan, ir-regola in kwistjoni tista', sa mill-bidu, tnaqqas il-valur tal-benefiċċju għall-ħaddiema migranti meta mqabbla mal-ħaddiema nazzjonali u għalhekk tammonta għal diskriminazzjoni moħbija mal-ħruġ tal-benefiċċju. Dan huwa l-każ meta l-ħaddiem li jemigra jixtieq, sa mill-bidu, jevita l-ħlas lura u minħabba f'dan lanqas biss ma japplika għall-għoti tal-benefiċċju. F'dan ir-rigward lanqas ma jidher li hemm xi raġuni ġustifikattiva. F'dak li jirrigwarda l-koerenza fiskali, din hija diġà assigurata mir-regoli stabbiliti fil-konvenzjonijiet ta' prevenzjoni mit-taxxa doppja. L-obbligu ta' ħlas lura fil-każ li l-persuna kkonċernata ma tibqax kompletament suġġetta għat taxxa jikkostitwixxi wkoll, konsegwentement, diskriminazzjoni moħbija minħabba n-nazzjonalità u għalhekk jikser l-Artikolu 39 KE, l-Artikolu 7(2) tar-Regolament Nru 1612/68, kif ukoll l-Artikoli 12 KE u 18 KE.
   
      (1)  ĠU L 257, p. 2.